Μπλέιζ Μπέιλι

Βιογραφία

Ο Μπέιλι γεννήθηκε στο Μπέρμιγχαμ της Αγγλίας στις 29 Μαΐου 1963.
Ξεκίνησε τη μουσική του καριέρα με τους Wolfsbane σε ηλικία 21 ετών. Το 1989, μετά από πέντε χρόνια προβών, ντέμο ηχογραφήσεων και ζωντανών εμφανίσεων, κυκλοφόρησαν τον πρώτο τους δίσκο με τίτλο "Live Fast, Die Fast". Κατά την περιοδεία για την προώθηση του δίσκου, άνοιγαν τις εμφανίσεις των Iron Maiden στο βρετανικό κομμάτι της περιοδείας τους για το άλμπουμ "No Prayer for the Dying". Ακολούθησε το ΕΡ "All Hell's Breaking Loose Down at Little Kathy Wilson's Place", το οποίο έφθασε στο # 48 στην πατρίδα τους, την ίδια θέση με το πρώτο τους άλμπουμ.
Το 1991, κυκλοφόρησαν το δίσκο "Down Fall The Good Guys" ο οποίος ανέβηκε στο # 53 και περιείχε το μοναδικό σινγκλ του συγκροτήματος το οποίο κατάφερε να μπει στους καταλόγους επιτυχιών, το τραγούδι "Ezy", που έφθασε στο # 68. Η δισκογραφική εταιρεία "Def American" διέκοψε τη συνεργασία της με τους Wolfsbane θεωρώντας ότι οι πωλήσεις τους δεν ήταν ικανοποιητικές, με το συγκρότημα να κυκλοφορεί το ζωντανά ηχογραφημένο "Massive Noise Injection" μέσω της "Bronze Company", το 1993. Ακολούθησε το ομώνυμο τους άλμπουμ το 1994, αλλά μετά τις ηχογραφήσεις του ο Μπέιλι επιλέχθηκε να αντικαταστήσει τον Μπρους Ντίκινσον στους Iron Maiden, με αποτέλεσμα το συγκρότημα να διαλυθεί.
Μετά από ένα σοβαρό ατύχημα με την μοτοσυκλέτα του το οποίο είχε ως αποτέλεσμα να αντιμετωπίσει πρόβλημα με το γόνατο του για μερικούς μήνες, ο Μπέιλι ηχογράφησε το άλμπουμ "The X Factor" με τους Iron Maiden, το οποίο κυκλοφόρησε το 1995 ανεβαίνοντας στο βρετανικό Top-10. Μετά από συνεχείς περιοδείες και τη συλλογή "Best of the Beast" του 1996 που περιείχε ένα νέο κομμάτι, το "Virus", οι Iron Maiden κυκλοφόρησαν το δεύτερο τους άλμπουμ με τον Μπέιλι στο μικρόφωνο, με τίτλο "Virtual XI". Ο δίσκος αποδείχθηκε ο λιγότερο επιτυχημένος από εμπορικής άποψης, που κυκλοφόρησε ποτέ το συγκρότημα. Τον Φεβρουάριο του 1999 ανακοινώθηκε η επιστροφή των Μπρους Ντίκινσον και Άντριαν Σμιθ στους Iron Maiden, με τον Μπέιλι να αποχωρεί σχηματίζοντας τους Blaze.
Οι Blaze υπέγραψαν στη δισκογραφική εταιρεία "SPV", κυκλοφορώντας το "Silicon Messiah" το 2000, ακολουθούμενο από το "Tenth Dimension" δύο χρόνια αργότερα και το ζωντανά ηχογραφημένο "As Live As It Gets" το 2003. Το τελευταίο στούντιο άλμπουμ των Blaze κυκλοφόρησε στις 26 Απριλίου 2004 με τίτλο "Blood & Belief", με το συγκρότημα να διαλύεται στις αρχές του 2007 λόγω σοβαρών οικονομικών προβλημάτων, αλλάζοντας τη σύνθεση του και το όνομα του σε Blaze Bayley.
Με αυτή την ονομασία (όπως επίσης και σαν Blaze Bayley Band ή BBB) ηχογράφησαν το ζωντανό "Alive in Poland" μέσα στο 2007. Τον Ιούλιο του 2008 κυκλοφόρησαν τον πρώτο τους δίσκο με τίτλο "The Man Who Would Not Die", ενώ μέσα στη χρονιά η σύζυγος του Μπέιλι, Ντέμι Χάτλαντς, πέθανε μετά από εγκεφαλικό επεισόδιο.
Τον Φεβρουάριο του 2010, το συγκρότημα κυκλοφόρησε το δεύτερο του άλμπουμ με τίτλο "Promise and Terror" αποσπώντας ιδιαίτερα θετικές κριτικές και περιοδεύοντας σε όλη την Ευρώπη.
Τον Μάρτιο του 2011, ο Μπέιλι ανακοίνωσε ότι θα συνέχιζε σαν σόλο καλλιτέχνης συνεργαζόμενος με διάφορους μουσικούς. Οι Wolfsbane, με τους οποίους είχε επανενωθεί από το 2007, κυκλοφόρησαν το άλμπουμ "Wolfsbane Save the World", ενώ μέσα στο 2012 ηχογράφησε το "The King of Metal", το πρώτο του προσωπικό άλμπουμ.
Το 2013, ανακοίνωσε την κυκλοφορία της διπλής συλλογής με τίτλο "Soundtracks of my Life" για την τριακοστή επέτειο του σαν τραγουδιστή, ακολουθούμενη από μία μεγάλη παγκόσμια περιοδεία μέσα στο 2014. Δύο χρόνια αργότερα, κυκλοφόρησε το άλμπουμ "Infinite Entanglement" μέσω της Blaze Bayley Recordings.